Politecnegh de Milan

El Politecnegh de Milan a l'è ona universitaa de Milan de caratter scientifegh e tecnologegh, fondada in del 1863. 
El Politecnegh de Milan al g'ha duu campus prinzippaj in de la zittaa de Milan, indè che la pupart di recerch e atividaa de insegnament a hinn localizzaa, ma anca olter campus lì lì intorna in olter cinch zittaa che a se troeuven in la region Lombardia e la region Emilia-Romagna. I burò zentrai a se troeuven in del campus storegh de Zittaa Studi (in italian: Città Studi), a Milan, che a l'è anca el pussee grand attiv, del 1927.

Al dì d'incoeu la soa rettora a l'è la Donatella Sciuto.

Stòria
El Politecnegh de Milan a l'è staa fondaa in del 29 november del 1863 del Franzesch Briosch, segretari del Ministee de l'Educazion e diretor de l'Universidaa de Pavia. A l'è l'universidaa la pussee antiga de Milan. El sò nomm original a l'era Istituto Tecnico Superiore ("Istitut Tecnegh Superior"), e a se podeva studià domaa ingegneria zivil e industrial. Architettura, la segonda ligna prinzippal de studi a l'universitaa, a l'è stada mittuda dent in del 1865 in coperazion con la Academia de Brera.

A gh'eren domaa trenta student ammittuu el prim ann. Cont el passà di agn, la pupart di student a l'era di omm: la primma persònna de sess feminil a laureass de l'universitaa a l'è stada in del 1913, la Gaetanina Calvi.

In del 1927 l'universitaa a l'è stada movuda in Piazza Leonard de Vinci, in del quarter cognossuu adess 'mè Zittaa Studi, indove ancamò al dì d'incoeu i se troeuven i struttur prinzippaj de l'universitaa.

Al temp, a l'è staa ciamaa Regio Politecnico ("Politecnegh Real"). La paròlla Regio a l'è stada trada via quand che l'Italia a l'è stada proclamada republega a la fin de la Segonda Guerra Mondial. I palazz stòregh che a hinn ancamò incoeu drovaa a hinn staa progettaa e mittuu in pee di ingegnee e architett tucc laureaa de l'universitaa istessa. 

A partì de la fin de i agn vottanta, l'universitaa a l'ha taccaa su on process de espansion teritorial che l'ha portaa al dervì de campus foeura de Milan, in Lombardia e Emilia-Romagna. Impunemanch, a l'è staa faa scominzà on cors in dissegn industrial in del 1993. In del 2000, la facoltaa de design a l'è stada fada su cont di cors noeuv de grafega, mòda e interior design, insema al cors gemò esistent de dissegn industrial.

 Ligamm de foeura 
Sitt offizial

 Riferiment 

 Vos corelaa 
El Politecnegh (1839)

Categoria:Universitaa de Milan